Lakáshasznosítás, haszonkölcsön szerződések, Baptista Integrációs Központ

1. A zuglói önkormányzati bérlakásgazdálkodás keresleti oldalán 2022. negyedik negyedévében kb. 300 lakásra lenne igény úgy, hogy az csupán a jelenlegi bérlőink jogos igényeinek kielégítését tudná biztosítani, új bérlők befogadása nélkül. (Ezen igény a szanálandó épületekben lakó bérlők kihelyezésének igényéből, a jogos minőségi-, méltányossági lakáscsere igényekből, továbbá a jelenleg szükséglakásokban, komfort nélküli lakásokban élők legalább félkomfortos lakásokban való elhelyezésének igényéből, az esetleges átfedések leszámításával áll össze.)

2. A 2016. évi, lakásgazdálkodást érintő vizsgálat megállapítása szerint akkori áron kb. 6.000.000.000Ft (hatmilliárd forint) elmaradt felújítási, beruházási befektetésre lett volna szükség az önkormányzati lakások és lakóépületek minimálisan megfelelő állapotának helyreállításához. Az azóta eltelt bő öt évben ennek az összegnek a töredékét fordította az önkormányzat fenti célokra, így mára a fenti hiány (az inflációs hatásokkal) eléri, de minimum közelíti a 10.000.000.000Ft-os (tízmilliárd forintos) nagyságrendet. Ez akkora forrásigény, amit az önkormányzat akkor sem tudna teljesíteni, ha nem súlytaná immáron 2020 óta évi többmilliárdos kormányzati elvonás.


3. A forráshiány számtalan káros következménye közül az egyik, hogy üres lakásaink lakhatóvá tételére a szükséges forrás töredéke áll rendelkezésre, így ezen lakások nagy része nem kiadható, huzamosabb ideje üresen áll, miközben jelentős költséget okoznak (adminisztráció, közös költség és képviselet, közüzemi rendelkezésre állás díjai stb.). Ezért az ezügyben megtett lépések (pl. a gazdaságosan nem felújítható, alacsony komfortfokozatú üres lakások értékesítése, majd a bevétel üres lakások lakhatóvá tételét eredményező felújítására fordítása) mellett szükséges további megoldások alkalmazása. Ezen megoldások egyike a már alkalmazott, un. haszonkölcsön szerződés (Ptk. XLVI. fejezet 6:357. §-6:359. §) keretében történő bérbeadás (nem jogi értelemben vett) speciális esete.

4. A most (esetünkben speciális) felmerült újabb szerződés lényege, hogy a kölcsönvevő meghatározott dolgot (itt felújításra szoruló lakás) ingyenesen kölcsönbe vesz, de együttműködési szerződéssel párhuzamosan, felújítási, valamint mindkét félnek kedvező egyéb kötelezettségvállalás mellett. Megjegyzendő, hogy konkrétan a konstrukció jelen helyzetünkben (1. pont) akkor hasznos az önkormányzatnak, ha az ezúton hasznosított lakások enyhítik a jelenlegi, lakáscserére jogosult bérlőink részéről jelentkező nyomást. 

5. További, kiemelt előny, hogy a felmerült partner (Baptista Integrációs Központ, BIK) olyan egyéb, kapcsolódó karitatív, szociális tevékenységet folytat („szolgáltatást nyújt”) személyes gondozás, mentorálás formályában, mely az elhelyezésen túl a lakó életvezetését segíti, öngondoskodási képességeit fejleszti, így (a lehetőségek keretein belül) támogatást, esélyt ad a magasabb öngondoskodási képesség elérésére, vagy legalább a meglévők szintentartására. Ezeken felül a BIK eddigi gyakorlata szerint támogatásokon, programokon keresztül dolgozik az adott lakóközösségek, mint közösség fejlesztésén, így is elősegítve az élhető körülmények kialakulását. Ez utóbbi felbecsülhetetlen, mivel gátolja, sok esetben megfordítja az egyébként szükségszerűen bekövetkező gettósodás folyamatát.

6. [bookmark: _GoBack]Összességében a haszonkölcsön szerződés együttműködési szerződés egyidejű megkötésével javasolt, az alábbi kritériumok mellett:

a) bérleti díjat nem alkalmazunk (Ptk.),
b) a kölcsönvevő előzetes megállapodás szerint (pl. elvégzendő munkálatok, azok beszámítási értéke) a ZVK szakmai kontrollja mellett elvégzi a szükséges felújításokat,
c) a b) pontban foglaltak értékéhez viszonyítottan arányos és méltányos idejű szerződést kötünk, melynek keretében a kölcsönvevő „lelakja” a befektetését,
d) döntően jelenlegi bérlőink (lásd 1. pont) kerülnek elhelyezésre a lakásokban,
e) részben a bérlők gondozásában, mentorálásában (és a lakóközösség fejlesztésében) részt vevő személyek kerülnek elhelyezésre (lásd 5. pont). 
